 SOLO PENTRU PIRAMIDE Flaut şi acum din pătratul ferestrei zâmbetul se îndepărtează foşnind Cădere spre cer O ceaţă grea se lasă în cuvânt rostogolite sunt orele-n clepsidră în ochiul meu înoată un pui de vidră şi păsări cad în cer de pe pământ Ploua torenţial cu nibelungi plângeau cu trupuri pietrele pe stradă exonerând ţinuta de paradă şi zebrele se dezbrăcau de dungi Mai profanează crinii oglinda nopţii spartă înzăpezitu-mi-s-au şi gândurile parcă se frânge într-un clopot a nemuririi arcă pupilele icoanei sondează Marea Moartă Senzaţie La antipodul acestui obstacol retoric fragmente de linişte oscilând şi lebede cu glasuri adiacente ciugulesc spaţiul dintre ghilotină şi gâtul acestui poem înălbindu-se Am deschis dimineaţa Acum pe sub inimă mi se scurge Corintul o arenă de fluturi laminând infinitul Pietrificate lumini cresc pe mări obelisc creatori de elită m-ancorează de risc Am deschis dimineaţa apăsând pe trăgaci confiscat de cădere mi-este pasul stângaci Aquarelă Demontez din noapte luna şi-am să mi-o atârn pe piept sună cornul serii sună ca tăcerea de-nţelept Phoenix Migrează un stol de inimi pe console pe-altar zac sfinţii strangulaţi cu-aureole În păsări de cleştar prelaţi închid obloane şi-n lacrima secundei se surpă canioane Atâta moarte-n trupuri refuză să încapă cu crucile-n spinare Hristoşi merg la agapă Din propria-mi cenuşă am să mă întorc călare cu sufletul înghesuit în buzunare Flori de asfalt Ştreangul timpului asudă şi ne face-o reverenţă plaga fricii putrezeşte în hectare de clemenţă Curg cupolele cu îngeri în arene pier cuvinte la ora-nchiderii cu toamna am să fac schimb de-oseminte Şi ce coaptă este luna când prin vama nopţii cade facem trafic cu eclipse şi consolidăm cascade Am să bat şi eu monedă dintr-o lacrimă mai mare cum spunea Ecleziastul: „Nimic nu e nou sub soare” Târând alonja clipei Cad înnoptată şi cărând pe umer ninsori furate în dialecte Sumer Strivesc săruturi între coperţi de carte spre tine vin pe tălpi ducând o moarte se sparg în prag atâtea începuturi iar tu înnozi tristeţea mea şi-o fluturi Cu chipuri mărunţite ne scurgem înapoi rupând alonja clipei târând-o după noi Varianta În umbra mea ca într-o oglindă se scurge chipu-mi de pe chip şi cum sunt tot mai străvezie mă prind de lacrimă şi ţip Numismatică Secundele se-ngălbenesc şi cad azi torturat îi contele de Sade Orfeu îşi răstigneşte tragic lira cărând cu ea nisipul din Palmira Şi îngerii aleargă pe pereţi cu capete bătute pe sesterţi Prelaţi de caolin slujesc Coranul Şi liniştea-i lovită cu ciocanul Solitudine Tristeţe, cătuşă a inimii mele Icoană pe bobul de rouă Numai privindu-mă îmi conturezi sufletul Psihogravură De somnul meu atârnă iar păsări mari de noapte Pe gura ta şiraguri ard dinastii de şoapte Pe suflet desenate singurătăţi se-nchid iar trupu-mi este alonja ecoului pe zid Prin ametistul limpede al sângelui te strig şi tu-mi arunci pe urme cu bulgări mari de frig Argument forte Iar aerul s-a spart de noi pe străzi se surmenează ploi Când macul capul şi-a plecat de două ori i-a fost tăiat Şi-a nins pe ramul de măslin cu pielea unui gând divin A ars lumina şi s-a stins pe chipul falsului învins Speranţă, diamant inflat în faţa mea te-ai terminat Vernisaj cu tragedii Liniştea se subţiază şi se crapă în lacrima Venerei s-a mai deschis o trapă Retoricul călău grăbit îmi stinge doar mucuri de ţigară pe meninge Şi locul meu c-un vis desperecheat era şezând pe tronu-nsângerat Sau coborând din tragedii eline trăgând-o pe Electra după mine Secvenţă cu insomnii Chiar azi mi-am pus brăţara cu săruturi furate şi-n piept mi se mai sparge câte-o antichitate Iar mi se umple gândul şi dă pe dinafară se zbate osul clipei în carieri de ceară Mai rugineşte fresca cu sfinţi rămaşi în ştanţă şi ochiul se deschide în noi c-un fel de clanţă Somaţie în stil romantic Îmi vii prin perforate fotografii cu toamne şi mâinile ţi-s ude de vindecate doamne Aştept c-un chin magnetic să amorsăm fachirii să-mi lase pe retină parfumul trandafirii Şi înspicarea nopţii îmi stăruie pe buze în labirintul ploii nu mai există muze Mi-ai răstignit privirea într-o perdea de ace dar ochiul de-ntuneric nu vrea să se dezbrace Pătat îmi este auzul de herghelii promise dar când au să coboare arhanghelii din vise? Zbor Tu foarfeci cu geana aerul şi aerul se îngereşte zburându-te Arena Cu câte ploi de linişti aş mai putea să-mbrac vulcanul de-ntuneric din sufletu-mi opac Cu câte sugrumate dureri pot să pavez freatica lumină din neîmblânzitu-mi crez Cu câte infinituri m-aş înrudi impar din sângele-mi impudic dac-aş putea să sar Cu câte pietre-n gură aş mai putea să zac strivită de şenila sfârşitului de veac În câte răni fardate aş mai putea să-ncap când trenul nemuririi predestinat îl scap Şi câte axiome aş mai putea să-nclin spre pantomima crudă a plânsului divin Cu câte menuete aş mai putea trişa când teama este Cidul înţepenit în şa Cu câte diligenţe aş mai putea să car mormintele dreptăţii ieşite din pahar Cu Sfinxul câte robe aş mai putea să schimb când semnul de-ntrebare ne-ncinge ca un nimb Boreală Tu care eşti corola ierbii de care mă lipesc eşti clinchetul luminii eşti Zidul Chinezesc Tu eşti îngemănarea dintre copil şi zeu mătasea unei lacrimi de care atârn mereu Tu eşti singurătatea pe care-o îngeresc eşti însăşi depărtarea prin care mă privesc Tu eşti o pană smulsă din piatra unui zbor eşti verdele speranţei curgând vindecător Tu eşti chiar limpezimea împovărând copacul eşti arzătorul roşu care topeşte macul Tu eşti pecetea mării vărsându-se-n oglinzi eşti diamantul clipei din care te desprinzi Tu eşti o piramidă în care s-a prelins petala unui cântec pe care eu am nins Asimetrie Tu îmi inunzi sufletul ca Nilul devastator simbolizând fertilul Tulburător de lunecos pe oase un rug filigranând într-o mătase Un templu de papirus târând o limbă moartă pe inimă cu acul îmi desenai o hartă Oracol Am noaptea înfiptă-n gât până-n prăsele şi-mi fac din agonie un statut se lasă pod de ultrasunet între ere şi suprapun un viitor peste trecut Silabele rănite azi îmblânzesc himere dorinţa de putere ne mai evocă iadul se-ncinge Nefertiti cu lujeri de mistere şi pe zăbala clipei se rumeneşte jadul Spirale de linişte Ascultaţi liniştea izbindu-se de astre Prin flautul lui Hamlet se scurg tăceri albastre Ascultaţi liniştea izbindu-se-n raze Norocu-mi prelins pe-un şirag de topaze Ascultaţi liniştea izbindu-se-n geamuri Pe rănile noastre mai flutură flamuri Ascultati liniştea izbindu-se-n ape Şi laţul se strânge din aproape-n aproape Ascultaţi liniştea izbindu-se-n mine Cum sinele însuşi se cuprinde pe sine Rugăciune Eu răstignesc cuvinte bolnave pe afeturi din pieptul mamei mele ţâşneşte ceru-n jeturi Ce vistierii de lacrimi ai cheltuit tu marnă şi-n părul tău nopţi albe se scufundau cu teamă Prin păsările toamnei privind rupeai cărare te strecurai subţire prin lujerii de sare Ai înnodat luceferi la ani tăi puţini şi i-ai zvârlit în valuri să prindă rădăcini Azi prin cămaşa clipei eu mă grăbesc transfugă şi-n lacrimile tale am să sculptez o rugă Concesie Doamne ia-mi întunericul din oase nu vezi că timpul mă miroase şi nu pot să m-aştern Doamne aruncă peste mine o plasă costisitor de luminoasă ca sufletu-mi să-mi cern Doamne de ce îmi este atât de frică sub carapacea de furnic vibrând ca un concern Doamne mă leagă de altar cu laseri să-mi scapi cuvintele în paseri că nu pot să discern Doamne de ce-mi atârni de mâini azvârle-mi sufletul la câini cu râsul tău etern Noaptea de tinichea Somnul incert ca o piatră romboidală care pluteşte o clipă pe apele unui fluviu necunoscut să supravieţuiască acestei contemplaţii şi cu un ultim efort să-ţi fotografiez respiraţia Scurt tratat despre optimism CU O LAMĂ de sidef să tai brusc venele acestei secunde Unde când şi cum ne vom domestici mecanismul sentimentelor şi vom expectora toate pumnalele înghiţite în momentele cruciale ale existenţei unde când şi cum vom analiza aseptic corpul delict al viselor noastre mereu amânate mereu licitate pentru o dantură suprarealistă Dar deocamdată vom face un duş utopic sub jetul de fluturi şi apoi o să ne lăsăm asfaltaţi de tăcere Constelaţii DE CE TE-ai dus printre alge Sau n-ai înţeles insomnia catargelor Oglinzile sunt lustruite de absenţa ta Dar te aştept lăsând secundele să-mi picure-n palme ca nişte pescăruşi înecaţi Portret Doi peştişori de aur îţi înotau sub pleoape din mâini copilăria se tot zbătea să-ţi scape iar îmi trimiţi luceferi dinspre singurătate şi-nchizi copilăria în tine cad-n cetate Falduri de oglinzi Îţi deschid o poartă verde în lumina din icoane anii tăi au strălucirea ochilor de iguane şi cuvinte cad în falduri curge aerul prin piatră eu în palma ta mai scutur îngerii lăsaţi la vatră Ard peceţi de întuneric pe-un portret de Lucas Cranah ne dublăm singurătatea c-un fragment de Ramajana Liniştea încremeneşte în mătasea frunţii tale când se-ntind rotunde ore în oglinzi sentimentale Melancolii de diamant Mai cade câte-o ploaie Sigilată strivind melancolii de diamant mai flutură pe rugul gurii tale cămaşa smulsă de pe-un gând infant Mai traversăm menajerii Divine cu suflete atârnate la uscat mătasea zilei plezneşte de ruşine că nu mai suntem noi cu-adevărat Mai muşcă clopote Contagioase din anii noştri scăpărând ca macii dublând mercurialul veşniciei neguţători cu inimi umplu sacii Mai cad speranţele decapitate şi regi nebuni mai călăresc morminte din piatră supurând de vanitate noi încercăm să reîncarnăm cuvinte Xilogramă Visam eram chiar lemnul mesei din cina cea de taină Tăceam Hristos curgea pe cruce smulgându-şi răni din haină Pluteam căzând pe dinlăuntru m-am rătăcit în mine Doamne, te strig, deschide-mi poarta cărărilor divine Coborârea de pe cal Să sustragem absolutul dilatatelor mistere submersibil în penajul unui înger de santal Perforând coperta serii să-l rugăm pe Don Quijote să ne-nveţe performanţa coborârii de pe cal Să sustragem absolutul liniştii triunghiulare oscilând în căutarea paradisului pierdut Bulgări de solemnitate Aruncaţi în sanctuare ne suprimă viitorul şi-l târăsc înspre trecut Dincolo de moarte ÎNCERC să rup tăcerea C-un maldăr de tăceri Prin stropii grei de mine Tu, moarte, iar mă ceri Dar lasă-mă, mai lasă Încă o eternitate Să decorez biserici Cu-a mea singurătate Să pot să-ngrop vestigii De fluturi pe retine Să caut adevărul Şi dincolo de tine Zbor de probă CUNOŞTI tu voluptatea fosforescentă a unui cuţit trecând oblic prin somnul măscăriciului? Şi cerbii tineri se distanţează prin insomnia plopilor decapitaţi, se distanţează malign ca nişte pastile de cloroform Iar peste gleznele noastre vor creşte licheni şi păsări se vor împerechea pe petala galbenă a după-amiezii Vom tăcea şi cuvintele ne vor alege pe noi Acustica formei ACUM VĂD secundele Imobilizate de ţurţuri Acum se sparg orbitele zeilor şi curg ciorchine de cai istoviţi Acum Prometeu zdrobit este mereu altcineva Se surpă infinitul Se surpă infinitul peste noi ca o imensă catedrală prin pleura trecutului mă-ntorc dorinţă-ncătuşată de Vestală În aura profetului mă spăl de viitorul ce nu-mi aparţine cu dinastii de patimi debordând şi socluri prăbuşindu-se-n destine Ne şantajează ochii de copil cu lacrima arzând de puritate şi de enorma lor singurătate se surpă infinitul peste noi 